text: Ophidset mand får ekstra bøde
  18 oktober 2014 kl. 11.05
  En mand havde fredag glemt at stille p-skiven. Det kostede ham lidt mere end en parkeringsbøde.
  En mand havde ved butikken Biltema i Horsens glemt at stille sin p-skive. Da manden kom ud af butikken og så parkeringsvagten, blev han sur. Han forhindrede parkeringsvagten i at gå, skubbede til ham og råbte ad ham. Politiet måtte skille manden fra parkeringsvagten, og han fik en bøde for sin opførsel. Desuden skal han stadig betale sin p-bøde.
  Hvorvidt manden rent faktisk var i Biltema for at købe en ny parkeringsskive, melder historien intet om.
  